Document ID: 32012R0618
Publication Date: 2012-07-10

Title and Content:
KOMISIJAS REGULA (ES) Nr. 618/2012
(2012. gada 10. jūlijs)
par grozījumiem, pielāgojot zinātnes un tehnikas attīstībai Eiropas Parlamenta un Padomes Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (1), un jo īpaši tās 37. panta 5. punktu,
tā kā:
(1)
Regulas (EK) Nr. 1272/2008 VI pielikuma 3. daļā ir divi bīstamo vielu harmonizētās klasifikācijas un marķējuma saraksti. Bīstamo vielu harmonizētā klasifikācija un marķējums, kas ir saskaņā ar Regulas (EK) Nr. 1272/2008 I pielikuma 2.-5. daļā noteiktajiem kritērijiem, ir doti 3.1. tabulā. Savukārt 3.2. tabulā ir dota bīstamo vielu harmonizētā klasifikācija un marķējums, kas ir saskaņā ar Padomes 1967. gada 27. jūnija Direktīvas 67/548/EEK par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu (2) VI pielikumā noteiktajiem kritērijiem. Abos sarakstos jāizdara grozījumi, iekļaujot harmonizētajā klasifikācijā jau klasificēto vielu jaunāko klasifikāciju un jaunas harmonizētās klasifikācijas.
(2)
Eiropas Ķimikāliju aģentūras (ECHA) Riska novērtēšanas komiteja ir sniegusi atzinumus par vielu harmonizētas klasifikācijas un marķēšanas priekšlikumiem, kas bija iesniegti ECHA atbilstīgi Regulas (EK) Nr. 1272/2008 37. pantam. Pamatojoties uz minētajiem atzinumiem, kā arī uz piezīmēm, kas saņemtas no attiecīgajām personām, pienākas izdarīt grozījumus Regulas (EK) Nr. 1272/2008 VI pielikumā, lai harmonizētu atsevišķu vielu klasifikāciju un marķēšanu.
(3)
Harmonizētā klasifikācija, kas izklāstīta VI pielikuma 3. daļā Regulā (EK) Nr. 1272/2008, kas grozīta ar šo regulu, nebūtu jāpiemēro nekavējoties, jo būs vajadzīgs zināms laiks, lai uzņēmēji varētu vielu un maisījumu marķējumu un iepakojumu pielāgot jaunajai klasifikācijai un pārdot esošos krājumus. Bez tam ir jādod laiks uzņēmējiem izpildīt reģistrācijas prasības, kas saistītas ar jauno harmonizēto klasifikāciju 1.A un 1.B klases (3.1. tabula) un 1. un 2. klases (3.2. tabula) kancerogēnajām, mutagēnajām un reprodukcijai toksiskajām vielām, kā arī tādām ūdens organismiem ļoti toksiskām vielām, kurām var būt ilgstoša kaitīga iedarbība uz ūdens vidi, jo īpaši vielām, kas minētas 23. pantā Eiropas Parlamenta un Padomes 2006. gada 18. decembra Regulā (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (3).
(4)
Saskaņā ar Regulas (EK) Nr. 1272/2008 pārejas noteikumiem, kas ļauj brīvprātīgā kārtā jaunos noteikumus piemērot agrāk, piegādātājiem būtu jābūt iespējai jau pirms 2013. gada 1. decembra brīvprātīgā kārtā izmantot VI pielikuma 3. daļā Regulā (EK) Nr. 1272/2008, kas grozīta ar šo regulu, noteikto harmonizēto klasifikāciju un attiecīgi pielāgot marķējumu un iepakojumu.
(5)
Šajā regulā noteiktie pasākumi ir saskaņā ar atzinumu, ko sniegusi komiteja, kas izveidota, ievērojot Regulas (EK) Nr. 1907/2006 133. pantu,
IR PIEŅĒMUSI ŠO REGULU.
1. pants
Regulas (EK) Nr. 1272/2008 VI pielikuma 3. daļu groza šādi:
(1)
3.1. tabulu groza šādi:
a)
ierakstus, kas atbilst I pielikumā norādītajiem ierakstiem, aizstāj ar minētajā pielikumā norādītajiem ierakstiem;
b)
II pielikumā norādītos ierakstus iekļauj saskaņā ar ierakstu secību 3.1. tabulā;
(2)
3.2. tabulu groza šādi:
a)
ierakstus, kas atbilst III pielikumā norādītajiem ierakstiem, aizstāj ar minētajā pielikumā norādītajiem ierakstiem;
b)
IV pielikumā norādītos ierakstus iekļauj saskaņā ar ierakstu secību 3.2. tabulā.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Regulas 1. pantu piemēro no 2013. gada 1. decembra.
Regulas (EK) Nr. 1272/2008 VI pielikuma 3. daļā noteikto harmonizēto klasifikāciju, kurā izdarīti grozījumi ar šo regulu, drīkst izmantot pirms 2013. gada 1. decembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 10. jūlijā

Classification:
Level 1 Categories: 100150
100147
100155
Level 2 Categories: 100220
100196
100244
Level 3 Categories: 13
494
2090
87
All Categories: 2081
3135
4307
6004
720
893